Všeobecné   záväzné   nariadenie

obce    R a k o v i c e 

č.  14

O   PODMIENKACH   NÁJMU  OBECNÝCH BYTOV  V  RAKOVICIACH

	Obecné zastupiteľstvo v Rakoviciach na základe § 10 ods.2 písm.b) zák.č. 607/2003 Z.z. o štátnom fonde rozvoja bývania v znení zákona č. 523/2004 Z.z. neskorších predpisov, Zákona č. 443/2010 Z. z. o dotáciách na rozvoj bývania a o sociálnom bývaní, ako aj v súlade s §4 Zákona č.369/1990 Zb. o obecnom zriadení v znení neskorších predpisov, za účelom stanovenia a vykonania podmienok dohodnutých v zmluve uzatvorených medzi obcou a MV RR SR a v zmluve uzatvorenej medzi obcou a Štátnym fondom rozvoja bývania (ŠF RB), za ktorých bude obci poskytnutá podpora z prostriedkov ŠFRB a dotácia MV RR SR na výstavbu „ nájomných bytových domov“ vydáva toto všeobecné záväzné nariadenie:

Všeobecné záväzné nariadenie obce Rakovice č. 14
o podmienkach nájmu obecných bytov v Rakoviciach

§  1
Charakter bytov

1.	Nájomné byty tvoria vlastníctvo obce a slúžia na nájomné účely a prenechávajú sa výlučne do nájmu na základe tohto VZN. 
2.	Nájomný bytový dom neobsahuje ani jeden byt, ktorý by spĺňal podmienky na trvalé bývanie občana s ťažkým zdravotným postihnutím (bezbariérový byt).
3.	Jednotlivé nájomné byty sa nemôžu odpredať, a to ani jednotlivo, ani celý nájomný bytový dom, v lehote 30 rokov (slovom tridsať rokov) od vydania právoplatného kolaudačného rozhodnutia na nájomný bytový dom.

§  2
Spôsob užívania bytov

1.	Byty je možné užívať len v rámci nájomného vzťahu.
2.	Byty je možné prenechávať do nájmu len fyzickým osobám (ďalej len nájomca za podmienok určených týmto VZN).
3.	Obec ako prenajímateľ bytu – uzatvorí s nájomcom nájomnú zmluvu podľa § 685 Občianskeho zákonníka.
4.	Nájomná zmluva sa uzatvára vždy na dobu určitú, najviac na 3 roky. V nájomnej zmluve sa upraví právo nájomcu na opakované uzavretie nájomnej zmluvy pri dodržaní podmienok uvedených v nájomnej zmluve a v Zákone č. 443/2010 Z. z. o dotáciách na rozvoj bývania a o sociálnom bývaní..
5.	Ak sa byt prenecháva do nájmu nájomcovi, ktorým je občan s ťažkým zdravotným postihnutím, dohodnutá doba nájmu nesmie prevýšiť 10 rokov počítajúc dňom uzatvorenia nájomnej zmluvy.
6.	Nájomnú zmluvu možno s nájomcom opätovne dohodnúť ak:
a)	sa nájomca a osoby, ktoré s ním žijú v jednej domácnosti nestanú vlastníkmi rodinného domu a bytu
b)	nájomca má trvalý pobyt na území obce Rakovice
c)	naďalej spĺňa podmienky nájomcu určené v tomto VZN a v Zákone č. 443/2010 Z. z.

§  3 
Nájomca bytu, kritériá hodnotenia výberu

1.	Nájomcom môže byť mladá rodina, pričom za mladú rodinu sa považuje rodina, v ktorej aspoň jeden z manželov ku dňu podpísania nájomnej zmluvy je mladší ako 35 rokov veku a spĺňa podmienku príjmu podľa bodu 1.
2.	Ďalšie kritériá pri prideľovaní bytov do nájmu v tomto poradí sú:
a)	Prednosť pred ostatnými žiadateľmi majú občania – žiadatelia s trvalým pobytom  v obci Rakovice.
b)	Žiadateľ nevlastní byt alebo dom, teda býva v podnájme alebo spoločne s ďalšími 
            rodinnými príslušníkmi.
      c)  Žiadateľ žije spoločne so svojou rodinou (s manželom alebo s manželkou) a aspoň  
           s jedným dieťaťom do 18 rokov veku.
d) Inej osobe ako obyvateľovi obce možno prideliť nájomný byt v prípade, ak nie je  možné uzatvoriť nájomnú zmluvu s občanom s trvalým pobytom v obci Rakovice.
       e)  Ak nie je možné vybrať uchádzačov podľa hore uvedených kritérií, rozhodujúce je  
            poradové číslo žiadateľa v zozname uchádzačov o nájomný byt.
4.   Ustanovenie § 3 bod 1  sa nepoužije ak:
a)  Prenajímateľ prenajme byt fyzickej osobe, ktorá  je občanom s ťažkým zdravotným postihnutím uvedeným v prílohe č.1 k Výnosu Ministerstva výstavby a regionálneho rozvoja SR č. V-1/2006 o poskytovaní dotácií na rozvoj bývania a ktorej mesačný príjem neprevyšuje štvornásobok životného minima.
b)  Prenajímateľ prenajme byt fyzickej osobe, ktorá zabezpečuje spoločenské, ekonomické a sociálne potreby obce, najmä školské, kultúrne, zdravotnícke a bezpečnostné, alebo fyzickej osobe užívajúcej nájomný byt vrátený oprávnenej osobe podľa osobitných predpisov 1); pričom však podiel takto prenajatých bytov nemôže presiahnuť 10% bytov, najmenej však 1 byt .
c)  Prenajímateľ prenajme byt fyzickej osobe, ktorej ubytovanie súvisí s vytváraním nových pracovných miest v území a obstaranie bytov súvisí s realizáciou významnej investície2), pričom však podiel prenajatých bytov nemôže presiahnuť 40% bytov.	
   						§  4 
Nájomné

1. Za užívanie bytu je nájomca povinný platiť nájomné a cenu služieb poskytovaných s užívaním bytu v lehotách a spôsobom dojednaným v nájomnej zmluve.
2.  Budúci nájomca je povinný v lehote nie dlhšej ako 30 kalendárnych dní pred uzatvorením nájomnej zmluvy zaplatiť finančnú zábezpeku vo výške šesťmesačného nájomného.
3. Cena ročného nájomného sa určí dohodou, najmenej vo výške 1,5% z oprávnených nákladov.
4.  Výška nájomného je stanovená samostatne pre jednotlivé byty.
5. Pri výpočte ceny služieb poskytovaných s užívaním bytu sa postupuje podľa platných cenových predpisov. 	

§  5
Záverečné ustanovenie

1.	Pred uzatvorením nájomnej zmluvy na užívanie bytu je nájomca povinný prenajímateľovi zdokumentovať splnenie podmienok, za ktorých je podľa tohto VZN možno s občanom uzatvoriť nájomnú zmluvu.
2.	Pri prideľovaní bytov do nájmu postupuje obec v súlade s kritériami hodnotenia a výberu uchádzačov o nájomný byt obsiahnutých v § 3 tohto VZN.

§  6
Vyhlásenia a účinnosť

1.	Toto VZN sa vyhlási vyvesením na úradných tabuliach obce po schválení obecným zastupiteľstvom na dobu 15 dní.
2.	Toto všeobecne záväzné nariadenie obce Rakovice bolo schválené Obecným zastupiteľstvom v Rakoviciach Uznesením č. 138/2011  zo dňa  14.12.2011, ruší sa VZN obce Rakovice č. 14 o podmienkach nájmu obecných bytov zo dňa 2.2.2007.

VZN vyvesené na úradnej tabuli v obci Rakovice dňa:  16.12.2011
VZN nadobúda účinnosť dňa:  1.1.2012

V Rakoviciach dňa:  14.12.2011 

             

                                                                              		Dušan   D a l o š
                                                                                                  starosta obce

1)  Napríklad Zákona č. 403/1990 Zb. o zmiernení následkov niektorých majetkových krívd v znení neskorších predpisov
2) Zákon č. 175/1999 Z. z. o niektorých opatreniach týkajúcich sa prípravy významných investícií a o doplnení niektorých zákonov v znení neskorších predpisov
3)   § 3 zákona č. 601/2003 Z. z. o životnom minime a o zmene a doplnení niektorých zákonov v znení neskorších predpisov 
4)   § 2 zákona č. 601/2003 Z. z. v znení neskorších predpisov
5)   § 4 zákona č. 601/2003 Z. z. v znení neskorších predpisov